Temeljem članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15)i članka 30. Statuta Općine Vladislavci („Službeni glasnik Općine Vladislavci” broj 3/13), Općinsko vijeće Općine Vladislavci na svojoj 19. sjednici održanoj dana 17. ožujka 2016. godine, donosi

**PRAVILNIK**

**o financiranju udruga iz proračuna Općine Vladislavci**

**OPĆE ODREDBE**

Članak 1.

Ovim se pravilnikom utvrđuju uvjeti, mjerila i postupci za dodjelu i korištenje sredstava proračuna Općine Vladislavci udrugama u cilju provedbe aktivnosti od interesa za opće dobro, a kojima se ispunjavaju ciljevi i prioriteti definirani strateškim i planskim dokumentima Općine Vladislavci.

Odredbe ovog pravilnika koje se odnose na udruge, na odgovarajući se način primjenjuju i u odnosu na druge organizacije civilnog društva, kada su one, u skladu s uvjetima javnog natječaja ili javnog poziva za financiranje programa i projekata, prihvatljivi prijavitelji, odnosno partneri.

Iz proračuna Općine Vladislavci neće se financirati aktivnosti udruga koje se sukladno posebnom zakonu i drugim pozitivnim propisima smatraju gospodarskom djelatnošću udruga.

Članak 2.

Sredstva za financiranje aktivnosti udruga prema ovom pravilniku, planiraju se u proračunu Općine Vladislavci.

Članak 3.

Aktivnost od interesa za opće dobro u smislu ovog pravilnika je aktivnost koja doprinosi zadovoljenju potreba i ispunjavanju ciljeva i prioriteta definiranih strateškim i planskim dokumentima Općine Vladislavci i Republike Hrvatske i koja podiže kvalitetu života građana Općine Vladislavci i šireg okruženja. Područja koja obuhvaćaju aktivnosti su: socijalna skrb, potpore udrugama umirovljenika, javne potpore u športu, javne potpore u kulturi, potpore udrugama mladih, potpore udrugama branitelja iz Domovinskog i njihovih obitelji, potpore vjerskim zajednicama i potpore ostalim udrugama civilnog društva.

Prioriteti financiranja u područjima iz stavka 1. ovog članka moraju biti usmjereni postizanju ciljeva definiranih strateškim i planskim dokumentima Općine Vladislavci, a utvrđuju se godišnjim programima koje donosi Općinsko vijeće Općine Vladislavci uz proračun Općine Vladislavci.

Članak 4.

Ako posebnim propisom nije drugačije određeno, odredbe ovoga pravilnika primjenjuju se kada se udrugama odobravaju financijska sredstva za:

* provedbu programa i projekata kojima se ispunjavaju ciljevi i prioriteti definirani strateškim i planskim dokumentima,
* obavljanje određene javne ovlasti na području Općine Vladislavci povjerene posebnim zakonom,
* pružanje socijalnih usluga na području Općine Vladislavci temeljem posebnog propisa, odnosno rada udruga pružatelja socijalnih usluga putem socijalnog ugovaranja,
* sufinanciranje obveznog doprinosa korisnika financiranja za provedbu programa i projekata ugovorenih iz fondova Europske unije i inozemnih javnih izvora,
* podršku institucionalnom i organizacijskom razvoju,
* donacije i sponzorstva,
* programe javnih potreba koje provode udruge i koji su u pojedinim područjima propisani posebnim zakonima, a za koje nije objavljen javni natječaj,
* obilježavanje značajnih datuma i važnih obljetnica, organiziranje susreta, natjecanja, priredbi, drugih manifestacija i slično,
* jačanje kapaciteta udruge (inicijalna pomoć udrugama za razvoj aktivnosti u lokalnoj zajednici, osnaživanje udruga koje pružaju usluge korisnicima u lokalnoj zajednici, manje potpore za nabavu opreme i slično),
* edukacije (edukacije o aktivnostima koje udruga pruža, edukacije za zaposlenike i stručnjake udruge, edukacije za zajednicu).

Članak 5.

Financiranje udruga provodi se na temelju javnog natječaja.

Bez objavljivanja javnog natječaja financijska sredstva dodjeljuju se izravno samo:

* kada nepredviđeni događaji obvezuju davatelja financijskih sredstava da u suradnji s udrugama žurno djeluje u rokovima u kojima nije moguće provesti standardnu natječajnu proceduru i problem je moguće riješiti samo izravnom dodjelom bespovratnih financijskih sredstava;
* kada se financijska sredstva dodjeljuju udruzi ili skupini udruga koje imaju isključivu nadležnost u području djelovanja i/ili zemljopisnog područja za koje se financijska sredstva dodjeljuju, ili je udruga jedina organizacija operativno sposobna za rad na području djelovanja i/ili zemljopisnom području na kojem se financirane aktivnosti provode;
* kada se financijska sredstva dodjeljuju udruzi koja je zakonom, drugim propisom ili aktom izrijekom navedena kao provoditelj određene djelatnosti;
* kada se prema mišljenju povjerenstva iz čl. 16. ovog Pravilnika jednokratno dodjeljuju financijska sredstva do 5.000,00 kuna za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5% svih sredstava planiranih u proračunu za financiranje svih programa i projekata udruga.

U slučajevima iz stavka 2. ovoga članka, Općina Vladislavci i korisnik sredstava dužni su sklopiti ugovor o izravnoj dodjeli sredstava kojim će se definirati na koje će se konkretne aktivnosti sredstva proračuna utrošiti, poštivati osnovne standarde financiranja vezane uz planiranje financijskih sredstava, ugovaranje, praćenje financiranja, javno objavljivanje i izvještavanje.

Članak 6.

Općinski načelnik Općine Vladislavci utvrđuje i objavljuje godišnji plan raspisivanja javnih natječaja na internetskoj stranici Općine Vladislavci u roku 90 dana od dana usvajanja proračuna Općine Vladislavci.

Godišnji plan raspisivanja javnih natječaja sadrži podatke o davatelju financijskih sredstava, prioritetima financiranja iz članka 3. stavka 2. ovoga pravilnika, nazivu i planiranom vremenu objave, ukupnom iznosu raspoloživih sredstava, rasponu sredstava namijenjenom za financiranje pojedinog programa, odnosno projekta, očekivanom broju programa i projekata koji će se ugovoriti za financiranje i eventualno druge podatke.

Članak 7.

Općinski načelnik donosi Odluku o načinu raspodjele raspoloživih sredstava iz proračuna Općine Vladislavci namijenjenih financiranju programa i projekata koje u određenom području provode udruge i utvrđuje dokumentaciju za provedbu javnog natječaja (natječajnu dokumentaciju).

Članak 8.

Općinski načelnik odlučuje o raspisivanju i objavi javnih natječaja i javnih poziva.

Javni natječaj ili javni poziv objaviti će se na internetskoj stranici Općine Vladislavci i na oglasnim pločama u vlasništvu Općine Vladislavci, a mogu biti objavljeni i na internetskoj stranici Ureda za udruge Vlade Republike Hrvatske i u dnevnom tisku.

Na Internet stranici Općine, uz tekst javnog natječaja ili javnog poziva, objavit će se i cjelokupna natječajna dokumentacija, a ista će biti dostupna za preuzimanje i u Jedinstvenom upravnom odjelu Općine Vladislavci.

Članak 9.

Općina Vladislavci će putem Jedinstvenog upravnog odjela osigurati organizacijske kapacitete i ljudske resurse za primjenu osnovnih standarda financiranja, ugovaranja i praćenja provedbe i vrednovanja rezultata programa i projekata iz svog djelokruga.

Članak 10.

Općina Vladislavci može postupak javnog natječaja ili javnog poziva i praćenje provedbe i vrednovanja rezultata provoditi i putem odgovarajućeg informacijskog sustava.

**JAVNI NATJEČAJ**

Članak 11.

Tekst javnog natječaja sadrži osnovne podatke o području koje će se financirati, prihvatljivim prijaviteljima, financijskim sredstvima koja se mogu dodijeliti na temelju javnog natječaja, rokovima i načinu prijave i mjestu na kojem su dostupne upute za prijavitelje, obrasci za prijavu i ostala natječajna dokumentacija.

Članak 12.

Uvjeti natječaja su:

1. udruga mora biti upisana u Registar udruga Republike Hrvatske ili u drugi odgovarajući registar;
2. udruga mora biti upisana u Registar neprofitnih organizacija;
3. udruga mora uredno ispunjavati obveze iz svih prethodno sklopljenih ugovora o financiranju iz proračuna Općine Vladislavci;
4. udruga ne smije na natječaj prijaviti više od 2 programa ili projekta;
5. udruga mora uredno plaćati doprinose i poreze te druga davanja prema državnom proračunu i proračunu Općine Vladislavci;
6. udruga mora imati organizacijske kapacitete i ljudske resurse za provedbu programa i projekata, obavljanje javne ovlasti i pružanje socijalnih usluga;
7. mora voditi transparentno financijsko poslovanje;
8. da se protiv udruge odnosno osobe ovlaštene za zastupanje udruge i voditelja programa ne vodi kazneni postupak i da nije pravomoćno osuđen za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljnjem tekstu: Uredba);
9. da za program/projekt nisu u cijelosti već odobrena sredstva iz proračuna Europske unije, državnog proračuna ili proračuna Općine Vladislavci;
10. prijava na natječaj mora sadržavati sve podatke, dokumentaciju i popunjene obrasce određene natječajem i ovim pravilnikom.

Dokaze o ispunjavanju uvjeta iz stavka 1. točaka 1. i 2. ovoga članka za obveznike dvojnog knjigovodstva pribavlja Povjerenstvo iz elektroničkih baza podataka.

Članak 13.

Obvezna natječajna dokumentacija obuhvaća:

1. tekst natječaja,
2. upute za prijavitelje,
3. obrasce za prijavu programa ili projekta:
   1. obrazac opisa programa ili projekta
   2. obrazac proračuna programa ili projekta
4. popis priloga koji se prilažu prijavi,
5. obrazac za ocjenu kvalitete/vrijednosti programa ili projekta, obavljanja javne ovlasti i pružanja socijalnih usluga,
6. obrazac izjave o nepostojanju dvostrukog financiranja,
7. obrazac ugovora o financiranju programa ili projekta,
8. obrasce za izvještavanje:
   1. obrazac opisnog izvještaja provedbe programa ili projekta
   2. obrazac financijskog izvještaja provedbe programa ili projekta
9. obrazac izjave o partnerstvu, kada je primjenjivo,
10. obrazac životopisa voditelja programa ili projekta.

Članak 14.

Prijava na natječaj mora sadržavati:

1. ispunjene, potpisane i ovjerene obrasce navedene u natječajnoj dokumentaciji;
2. potvrdu nadležne porezne uprave o nepostojanju duga prema državnom proračunu u izvorniku ili preslici, ne stariju od 30 dana od dana objave natječaja;
3. uvjerenje o nekažnjavanju odgovorne osobe udruge i voditelja programa/projekta u izvorniku ili preslici, s tim da uvjerenje ne smije biti starije od šest mjeseci od dana objave natječaja;
4. popis članova udruge i zaposlenih, ako je primjenjivo;
5. za obveznike jednostavnog knjigovodstva: odluka o vođenju jednostavnog knjigovodstva i primjeni novčanog računovodstvenog načela donesena od upravljačkog tijela podnositelja prijave s pečatom o zaprimanju nadležnog tijela te presliku knjige prihoda i rashoda za prethodnu godinu;
6. druge dokaze i dokumentaciju određenu javnim natječajem.

Uz prijavu iz stavka 1. ovoga članka može biti priložen materijal o prezentaciji rada udruge (isječci iz novina, brošure, publikacije i slično) na najviše pet stranica.

Članak 15.

Obrasci koji su sastavni dio natječajne dokumentacije popunjavaju se na računalu prema uputi navedenoj u natječaju.

Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje i voditelja projekta, te ovjerene službenim pečatom udruge.

Rok za podnošenje prijave na natječaj je 30 dana od dana objave javnog natječaja.

Prijave na natječaj sa dokumentacijom se podnose u zatvorenoj omotnici, s naznakom "Ne otvaraj - za Javni natječaj za udruge" preporučeno poštom ili u pisarnici, ili elektroničkom poštom prema uputi navedenoj u tekstu natječaja.

Članak 16.

Za provođenje postupaka javnih natječaja Općinski načelnik imenuje Povjerenstvo za provjeru ispunjavanja propisanih uvjeta natječaja i ocjenjivanje prijava (u daljnjem tekstu: Povjerenstvo).

Prilikom Imenovanja Povjerenstva, Općinski načelnik će voditi računa o nepostojanju sukoba interesa i načinu rješavanja sukoba interesa ukoliko se isti pojavi.

Ukoliko se u pojedinom slučaju utvrdi mogućnost postojanja sukoba interesa kod jednog ili više članova Povjerenstva, isti će se, Odlukom Općinskog načelnika, zamijeniti novim članom.

Članak 17.

Povjerenstvo ima predsjednika i 2 člana.

Povjerenstvo je nezavisno stručno ocjenjivačko tijelo, čiji članovi se mogu imenovati iz redova predstavnika tijela Općine Vladislavci, trgovačkih društava u vlasništvu Općine Vladislavci, znanstvenih i stručnih institucija i predstavnika organizacija civilnog društva.

Zadaće Povjerenstva u postupku provjere ispunjenja propisanih uvjeta natječaja su:

* otvaranje zaprimljenih prijava;
* utvrđivanje je li prijava dostavljena na pravi natječaj i u zadanom roku;
* utvrđivanje jesu li dostavljeni, potpisani i ovjereni svi obrasci i dokumentacija;
* utvrđivanje je li zatraženi iznos sredstava unutar financijskih pragova postavljenih u natječaju;
* utvrđivanje jesu li prijavitelj i partnerske organizacije prihvatljivi sukladno uputama za prijavitelje;
* jesu li predložene aktivnosti prihvatljive (ako je primjenjivo na uvjete natječaja ili javnog poziva);
* provjerava ispunjavanje drugih propisanih uvjeta natječaja;
* donošenje odluke o neispunjavanju propisanih uvjeta natječaja;
* utvrđivanje popisa prijava koje se upućuju na razmatranje i ocjenjivanje.

Članak 18.

Povjerenstvo donosi odluku koje se prijave upućuju u daljnju proceduru, odnosno stručno ocjenjivanje, a koje se odbijaju iz razloga neispunjavanja propisanih uvjeta natječaja.

Članak 19.

Zadaće Povjerenstva u postupku ocjenjivanja prijavljenih programa i projekata su:

* razmatranje i ocjenjivanje prijava koje su ispunile propisane uvjete natječaja sukladno kriterijima iz natječaja;
* izrada prijedloga odluke o odobravanju/neodobravanju financijskih sredstva za programe i projekte.

Članak 20.

Nakon donošenja prijedloga odluke o odobravanju/neodobravanju financijskih sredstava, Jedinstveni upravni odjel Općine Vladislavci će, na internetskoj stranici Općine Vladislavci ili oglasnim pločama, javno objaviti podatke o udrugama, programima i projektima kojima su odobrena sredstva i iznosima odobrenih sredstava financiranja.

Prijaviteljima kojima nisu odobrena financijska sredstava, će se u roku od 8 dana od dana donošenja, dostaviti odluka u kojoj se navode razlozi nefinanciranja njihova projekta i programa, ostvareni broj bodova po pojedinim kategorijama ocjenjivanja i obrazloženje iz opisnog dijela ocjene ocjenjivanog projekta ili programa.

Članak 21.

Udrugama kojima nisu odobrena financijska sredstva, može se na njihov zahtjev u roku od 8 dana od dana primitka odluke o odobravanju/neodobravanju financijskih sredstava omogućiti uvid u zbirnu ocjenu njihovog programa ili projekta uz pravo Općine Vladislavci da zaštiti tajnost podataka o osobama koje su ocjenjivale program ili projekt.

Članak 22.

Na odluku o odobravanju/neodobravanju financijskih sredstava udruge imaju pravo prigovora.

Prigovor se može podnijeti samo zbog povrede postupka odobravanja financijskih sredstava utvrđenog ovim pravilnikom.

Prigovor se ne može podnijeti na odluku o neodobravanju sredstava ili visinu dodijeljenih sredstava.

Članak 23.

Prigovor se podnosi u pisanom obliku, u roku od 8 dana od dana objave prijedloga odluke o odobravanju sredstava odnosno dostave odluke o neodobravanju financijskih sredstava, a odluku o prigovoru, uzimajući u obzir sve činjenice donosi Općinski načelnik.

Članak 24.

Konačnu odluku o odobravaju financijska sredstva donosi Općinski načelnik.

Članak 25.

Područja financiranja projekata i programa će se utvrditi godišnjim programima koje donosi Općinsko vijeće Općine Vladislavci uz proračun Općine Vladislavci.

**JAVNI POZIV**

Članak 26.

Jednokratna financijska potpora, putem javnog poziva, odobrava se za:

* programe javnih potreba koje provode udruge i koji su u pojedinim područjima propisani posebnim zakonima, a za koje nije objavljen javni natječaj;
* donacije i sponzorstva;
* obilježavanje značajnih datuma i važnih obljetnica, organiziranje susreta, natjecanja, priredbi, drugih manifestacija i slično;
* jačanje kapaciteta udruga (inicijalna pomoć udrugama za razvoj aktivnosti u lokalnoj zajednici, osnaživanje udruga koje pružaju usluge korisnicima u lokalnoj zajednici, manje potpore za nabavu opreme i slično);
* edukacije (edukacije o aktivnostima koje udruga pruža, edukacije za zaposlenike i stručnjake udruge, edukacije za zajednicu).

Članak 27.

Tekst javnog poziva za dodjelu jednokratnih financijskih potpora (u daljnjem tekstu: Javni poziv) sadrži:

-    predmet i trajanje javnog poziva;

-    uvjete koje moraju ispunjavati podnositelji prijava;

-    dokumentaciju koju je potrebno priložiti uz prijavu;

-    postupak podnošenja prijave;

-    po potrebi i druge podatke.

Članak 28.

Za odobravanje jednokratnih financijskih potpora, putem javnog poziva, Općinski načelnik imenuje Povjerenstvo za dodjelu jednokratnih financijskih potpora.

Povjerenstvo ima predsjednika i 2 člana.

Zadaće povjerenstva su:

* zaprimanje i razmatranje prijava za jednokratnu financijsku potporu;
* utvrđivanje koje prijave ispunjavaju uvjete;
* procjena i davanje mišljenja o dodjeli potpore i predlaganje visine financijske potpore Jedinstvenom upravnom odjelu;
* suradnja s Jedinstvenim upravnim odjelom u vezi sa sredstvima planiranih u općinskom proračunu namijenjenih za jednokratne financijske potpore;
* izrada izvješća o podnesenim prijavama i odobrenim jednokratnim financijskim potporama;
* druge aktivnosti u vezi s jednokratnom dodjelom financijske potpore.

Stručne, administrativne i tehničke poslove za Povjerenstvo obavlja Jedinstveni upravni odjel.

Članak 29.

Podnositelji prijave moraju zadovoljavati sljedeće uvjete:

* da su upisani u Registar udruga, odnosno drugi odgovarajući registar;
* da su upisani u Registar neprofitnih organizacija;
* moraju uredno plaćati doprinose i poreze te druga davanja prema državnom proračunu i proračunu Općine Vladislavci;
* moraju uredno ispunjavati obveze iz svih prethodno sklopljenih ugovora o financiranju iz proračuna Općine Vladislavci;
* da se protiv udruge odnosno osobe ovlaštene za zastupanje udruge i voditelja programa ne vodi kazneni postupak i da nije pravomoćno osuđen za prekršaj ili kazneno djelo iz članka 48. Uredbe;
* da u tekućoj godini nisu korisnici jednokratne financijske potpore za istu svrhu.

Dokaze iz stavka 1. alineja 1. i 2. ovoga članka pribavlja Povjerenstvo iz elektroničkih baza podataka.

Članak 30.

Prijava se podnosi Povjerenstvu za dodjelu jednokratnih financijskih potpora s propisanom dokumentacijom i prema istaknutoj uputi.

Članak 31.

Uz prijavu se prilaže sljedeća dokumentacija:

1. ispunjene, potpisane i ovjerene obrasce navedene u natječajnoj dokumentaciji;
2. potvrda nadležne Porezne uprave o nepostojanju duga prema državi, original ne stariji od 30 dana od dana podnošenja zahtjeva;
3. uvjerenje o nekažnjavanju odgovorne osobe udruge i voditelja programa/projekta u izvorniku ili preslici, s tim da uvjerenje ne smije biti starije od šest mjeseci od dana objave javnog poziva;
4. opis aktivnosti za koju se traži jednokratna financijska potpora;
5. troškovnik;
6. izjava da nisu ostvarili jednokratnu financijsku potporu za traženu aktivnost.

Podnositelji prijava koje su nepotpune, ne ispunjavaju uvjete i nisu podnesene na propisani način bit će pisano obaviješteni o neodobravanju jednokratne financijske potpore.

Podnositeljima kojima je odobrena jednokratna financijska potpora bit će dostavljena Odluka Općinskog načelnika.

Članak 32.

Javni poziv bit će otvoren do iskorištenja sredstava.

Odluku o odobravanju jednokratne financijske potpore, na prijedlog Povjerenstva, donosi Općinski načelnik.

Članak 33.

Popis korisnika jednokratne financijske potpore na temelju javnog poziva objavljuje se na internetskoj stranici Općine Vladislavci nakon zatvaranja javnog poziva.

Članak 34.

Općina Vladislavci i udruga kojoj je odobrena jednokratna financijska potpora sklapaju ugovor, sukladno ovom pravilniku.

**UGOVOR O FINANCIRANJU**

Članak 35.

Sa svim udrugama kojima su odobrena financijska sredstva Općina Vladislavci će potpisati ugovor.

U slučaju da je odobreno samo djelomično financiranje programa ili projekta, Povjerenstvo ima obvezu prethodno pregovarati o stavkama proračuna programa ili projekta i aktivnostima u opisnom dijelu programa ili projekta koje treba izmijeniti, koji postupak je potrebno okončati prije potpisivanja ugovora. Tako izmijenjeni obrasci prijave postaju sastavni dio ugovora.

Prilikom pregovaranja Općina Vladislavci će prioritet financiranja staviti na aktivnosti kojima će se učinkovitije ostvariti ciljevi iz razvojnih i strateških dokumenata Općine Vladislavci.

Članak 36.

Ugovorom će se definirati prava i obveze korisnika sredstava, iznos sredstava i namjena, sredstva te rokovi provedbe i izvještavanja.

Članak 37.

Općina Vladislavci će u suradnji s korisnikom financiranja, s ciljem poštovanja načela transparentnosti trošenja proračunskog novca i mjerenja vrijednosti povrata za uložena sredstva, pratiti provedbu financiranih programa ili projekata udruga, sukladno Zakonu o udrugama, Zakonu o fiskalnoj odgovornosti, Zakonu o financijskom poslovanju i računovodstvu neprofitnih organizacija, Uredbi, ovom pravilniku i drugim pozitivnim propisima.

Kroz postupke praćenja će se razvijati partnerski odnos između davatelja financijskih sredstava i udruge kao provoditelja projektnih i programskih aktivnosti, a na temelju praćenja i vrednovanja rezultata pojedinačnih programa i projekta, u cilju utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile zahvaljujući provedbi potpore, Općina Vladislavci će vrednovati rezultate i učinke cjelokupnog javnog natječaja ili javnog poziva i planirati buduće aktivnosti u pojedinom prioritetnom području financiranja.

Članak 38.

Praćenje će se vršiti na dva načina: odobravanjem opisnih i financijskih izvješća korisnika sredstava te kontrolom "na licu mjesta" od strane službenika Jedinstvenog upravnog odjela, u dogovoru s korisnikom sredstava.

Članak 39.

Izvješća koja je korisnik dužan dostaviti na propisanim obrascima i u propisanim rokovima su opisno i financijsko izvješće.

Članak 40.

Izvješća se podnose na za to definiranim obrascima.

Uz opisna izvješća dostavljaju se popratni materijali kao što su isječci iz novina, videozapisi, fotografije i dr.

U financijskom izvješću navode se cjelokupni troškovi programa, projekta ili inicijative, neovisno o tome iz kojeg su izvora financirani. Obvezno se dostavljaju i dokazi o nastanku troška podmirenog iz sredstava Općine Vladislavci (preslike faktura, ugovora o djelu ili ugovora o autorskom honoraru s obračunima istih) te dokazi o plaćanju istih (preslik naloga o prijenosu ili izvoda sa žiro računa).

Članak 41.

Vrednovanje provedenog programa ili projekta u pravilu provodi i sam korisnik financijskih sredstava dodatnim analizama rezultata programa ili projekta (samovrednovanje, anketni upitnici i dr.).

Članak 42.

Bez obzira na kvalitetu predloženog programa ili projekta, Općina Vladislavci neće dati financijska sredstva za aktivnosti koje se već financiraju iz nekog javnog izvora i po posebnim propisima - kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

**PRIHVATLJIVOST TROŠKOVA, MODELI FINANCIRANJA I UDIO SUFINANCIRANJA**

Članak 43.

Odobrena financijska sredstva financijske potpore korisnik je dužan utrošiti isključivo za realizaciju programa, projekta, socijalne usluge, manifestacije, edukacije i drugo, utvrđeno proračunom i ugovorom.

Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji programa utvrđenog ugovorom.

Svako odstupanje od proračuna bez odobrenja Općine Vladislavci smatrat će se nenamjenskim trošenjem sredstava.

Članak 44.

Prihvatljivi troškovi su troškovi koje je imao korisnik financiranja, a koji ispunjavaju sve slijedeće kriterije:

* nastali su za vrijeme razdoblja provedbe programa ili projekta u skladu s ugovorom, osim troškova koji se odnose na završne izvještaje, troškova revizije i troškova vrednovanja, a plaćeni su do datuma odobravanja završnog izvještaja. Postupci javne nabave za robe, usluge ili radove mogu započeti prije početka provedbenog razdoblja, ali ugovori ne mogu biti sklopljeni prije prvog dana razdoblja provedbe ugovora;
* moraju biti navedeni u ukupnom predviđenom proračunu projekta ili programa;
* nužni su za provođenje programa ili projekta koji je predmetom dodjele financijskih sredstava;
* mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija;
* trebaju biti umjereni, opravdani i usuglašeni sa zahtjevima racionalnog financijskog upravljanja, osobito u odnosu na štedljivost i učinkovitost.

Članak 45.

U skladu s opravdanim troškovima iz prethodnog članka i kada je to relevantno za poštivanje propisa o javnoj nabavi, opravdanim se smatraju slijedeći izravni troškovi udruge i njezinih partnera:

* troškovi zaposlenika angažiranih na programu ili projektu koji odgovaraju stvarnim izdacima za plaće te porezima i doprinosima iz plaće i drugim troškovima vezanim uz plaću, sukladno odredbama ovog pravilnika i Uredbe;
* putni troškovi i troškovi dnevnica za zaposlenike i druge osobe koje sudjeluju u projektu ili programu, pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna;
* troškovi kupnje ili iznajmljivanja opreme i materijala (novih ili rabljenih) namijenjenih isključivo za program ili projekt, te troškovi usluga pod uvjetom da su u skladu s tržišnim cijenama;
* troškovi potrošne robe;
* troškovi podugovaranja;
* troškovi koji izravno proistječu iz zahtjeva ugovora uključujući troškove financijskih usluga (informiranje, vrednovanje konkretno povezano s projektom, revizija, umnožavanje, osiguranje, itd.).

Članak 46.

Osim izravnih, korisniku sredstava se može odobriti i pokrivanje dijela neizravnih troškova kao što su: energija, voda, uredski materijal, sitan inventar, telefon, pošta i drugi indirektni troškovi koji nisu povezani s provedbom programa, u maksimalnom iznosu do 25% ukupnog odobrenog iznosa financiranja iz proračuna Općine Vladislavci.

Kod korištenja sredstava za podršku institucionalnom i organizacijskom razvoju udruga nema ograničenja u pokriću dijela neizravnih troškova.

Članak 47.

Doprinosi u naravi, koji se moraju posebno navesti u proračunu programa ili projekta, ne predstavljaju stvarne izdatke i nisu opravdani troškovi. Ukoliko drugačije nije navedeno u ugovoru o dodjeli financijskih sredstava, doprinosi u naravi ne mogu se tretirati kao sufinanciranje od strane udruge.

Troškovi zaposlenika koji rade na projektu ili programu ne predstavljaju doprinos u naravi i mogu se smatrati kao sufinanciranje u proračunu projekta ili programa kada ih plaća korisnik ili njegovi partneri. Ukoliko opis programa ili projekta predviđa doprinose u naravi, takvi se doprinosi moraju osigurati.

Članak 48.

Neprihvatljivim troškovima projekta ili programa smatraju se:

* dugovi i stavke za pokrivanje gubitaka ili dugova;
* dospjele kamate;
* stavke koje se već financiraju iz javnih izvora;
* kupovina zemljišta ili građevina, osim kada je to nužno za izravno provođenje projekta/programa, kada se vlasništvo mora prenijeti na udrugu i/ili partnere najkasnije po završetku projekta/programa;
* gubitci na tečajnim razlikama;
* zajmovi trećim stranama;
* troškovi reprezentacije, hrane i alkoholnih pića (osim u iznimnim slučajevima kada se kroz pregovaranje s Općinom Vladislavci dio tih troškova može priznati kao prihvatljiv trošak);
* troškovi smještaja (osim u slučaju višednevnih i međunarodnih programa ili u iznimnim slučajevima kada se kroz pregovaranje s Općinom Vladislavci dio tih troškova može priznati kao prihvatljiv trošak),

Članak 49.

Općina Vladislavci će svakim pojedinačnim natječajem definirati model, odnosno načine i postupke plaćanja, sukladno odredbama Uredbe i ovog pravilnika.

U slučaju da Općini Vladislavci niti jedan od Uredbom predviđenih modela plaćanja ne bude prihvatljiv, može utvrditi i drugačiji model plaćanja, koji u oba primjera mora biti istaknut u javnom pozivu ili natječaju.

Članak 50.

Općine Vladislavci će svakim pojedinačnim natječajem definirati obvezu i minimalni postotak sufinanciranja provedbe projekta ili programa od strane korisnika financiranja.

**VRIJEME TRAJANJA FINANCIRANJA**

Članak 51.

Sva financijska sredstva koja Općina Vladislavci dodjeljuje putem natječaja odnose se na aktivnosti koje će se provoditi u kalendarskoj godini za koju se raspisuju.

**OBVEZA DOKUMENTIRANJA PROJEKTNIH AKTIVNOSTI, KONAČAN IZNOS FINANCIRANJA I POVRAT SREDSTAVA**

Članak 52.

Korisnik financiranja je u obvezi voditi precizne i redovite račune vezane uz provođenje projekta ili programa koristeći odgovarajuće računovodstvene sustave sukladno propisima o računovodstvu neprofitnih organizacija.

Računi i troškovi vezani uz projekt ili program moraju biti lako prepoznatljivi i provjerljivi. To se može ostvariti korištenjem odvojenih računa za dani projekt ili program ili osigurati da se troškovi vezani uz projekt ili program mogu lako identificirati i pratiti do i unutar računovodstvenih i knjigovodstvenih sustava udruge.

Članak 53.

Korisnik financiranja je obvezan omogućiti davatelju financijskih sredstava, inspektorima proračunskog nadzora Ministarstva financija i svim vanjskim revizorima koji vrše provjere sukladno Uredbi da provjere, ispitivanjem dokumenata ili putem kontrola na licu mjesta, provođenje projekta ili programa i po potrebi izvrše reviziju na temelju prateće dokumentacije za račune, računovodstvene dokumente i sve ostale dokumente relevantne za financiranje projekta ili programa, i u razdoblju od sedam godina nakon završne isplate.

Članak 54.

Korisnik financiranja je obvezan dopustiti proračunskom nadzoru i svim vanjskim revizorima koji vrše nadzor temeljem Uredbe da na licu mjesta izvrše provjere i nadzor u skladu s postupcima sadržanim u važećim propisima za zaštitu financijskih interesa Republike Hrvatske od prevara i drugih nepravilnosti. Radi toga korisnik će omogućiti odgovarajući pristup osoblju ili predstavnicima davatelja financijskih sredstava, proračunskom nadzoru kao i svim vanjskim revizorima koji vrše provjere i nadzor sukladno Uredbi, mjestima i lokacijama na kojima se provodi program ili projekt, uključujući njegovim informatičkim sustavima te svim dokumentima i bazama podataka vezanim uz tehničko i financijsko upravljanje projektom/programom te poduzeti sve mjere da olakša njihov rad.

Članak 55.

Pored izvještaja navedenih u ovom pravilniku, dokumenti koje je korisnik financiranja dužan dati na raspolaganje u slučaju nadzora uključuju:

* popis članova i podatke o uplaćenim članarinama;
* računovodstvenu evidenciju (kompjuterski ili ručno obrađenu) iz računovodstvenog sustava udruge, poput glavne knjige, pomoćnih knjiga, platnih lista, popisa imovine i obveza i drugih relevantnih računovodstvenih podataka;
* dokaze o postupcima nabave poput natječajne dokumentacije, ponuda od sudionika natječaja i izvještaja o procjenama;
* dokaze o obvezama poput ugovora i drugih obvezujućih dokumenata;
* dokaze o isporučenim uslugama, poput odobrenih izvještaja, narudžbenica, prijevoznih karata (uključujući aerodromske potvrde), dokaze o sudjelovanju na seminarima, konferencijama i tečajevima (uključujući relevantnu dokumentaciju i dobivene materijale, potvrde), itd.;
* dokaze o primitku roba, poput potvrda o isporučenoj robi dobavljača;
* dokaze o završetku radova, poput potvrda o prihvaćanju ili primopredajnih zapisnika;
* dokaze o kupnji, poput računa i priznanica;
* dokaze o uplatama poput bankovnih izvoda, potvrda o skidanju sredstava s računa, dokaze o plaćanju podugovarača;
* za troškove goriva sažeti prikaz prijeđene kilometraže, prosječnu potrošnju goriva korištenih vozila, troškove goriva i održavanja;
* evidenciju o zaposlenicima i njihovim plaćama, poput ugovora, platnih lista, radnih lista, a za zaposlenike koji su angažirani na temelju ugovora o radu na određeno vrijeme, pojedinosti o primanjima uz potvrdu odgovorne osobe, prikazano po stavkama bruto primanja, naknada za zdravstveno i mirovinsko osiguranje, osiguranje i neto primanja.

Članak 56.

Konačan iznos sredstava koji Općina Vladislavci treba isplatiti korisniku financiranja ne može biti veći od najvišeg iznosa bespovratnih sredstava navedenih u ugovoru čak i ako ukupan zbroj opravdanih troškova premaši procijenjeni ukupan proračun naveden u obrascu proračuna programa ili projekta.

Kao dopuna i bez prejudiciranja prava na raskid ugovora sukladno odredbama Uredbe i ovog pravilnika, davatelj financijskih sredstava će, temeljem obrazložene odluke ako se projekt ili program ne provodi ili se provodi neadekvatno, djelomično ili s odlaganjem, smanjiti bespovratna sredstva prvobitno predviđena u skladu sa stvarnim provođenjem projekta ili programa pod uvjetima sadržanim u ugovoru.

Članak 57.

Općina Vladislavci će od korisnika financiranja u pisanom obliku zatražiti povrat sredstava za provedbu odobrenog programa ili projekta u slučaju kada utvrdi da korisnik financiranja:

-    nije realizirao program ili projekt utvrđen proračunom i ugovorom;

-    nije utrošio sva odobrena sredstva;

-    sredstva nije koristio namjenski;

-    iz neopravdanih razloga nije podnio izvješće u propisanom roku.

Članak 58.

Korisnik financiranja će Općini Vladislavci, najkasnije u roku od 45 dana od primitka zahtjeva, sukladno uputama davatelja financijskih sredstava da to učini, vratiti sve iznose uplaćene preko utvrđenog konačnog iznosa kao i sva neutrošena sredstva te nenamjenski utrošena sredstva.

Ukoliko korisnik ne vrati sredstva u roku koji je utvrdila Općina Vladislavci, Općina Vladislavci će povećati dospjele iznose dodavanjem zatezne kamate.

Iznosi koji se trebaju vratiti davatelju financijskih sredstava mogu se prebiti bilo kojim potraživanjem koje korisnik financiranja ima prema Općini Vladislavci. To neće utjecati na pravo ugovornih stranaka da se dogovore o plaćanju u ratama.

Članak 59.

U slučaju kada korisnik financiranja ne vrati sredstava Općini Vladislavci, Općina Vladislavci će donijeti odluku da prijave koje na natječaj pristignu od strane tog prijavitelja u narednom razdoblju ne uzme u razmatranje.

**ZAVRŠNE ODREDBE**

Članak 60.

Korisnik financiranja ne smije sudjelovati u izbornoj ili drugoj promidžbi političke stranke, koalicije ili kandidata, davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja ugovora.

Članak 61.

Provedbu ovog pravilnika vrši Jedinstveni upravni odjel Općine Vladislavci.

Članak 62.

Nadzor nad provođenjem ovog pravilnika obavlja Općinski načelnik Općine Vladislavci.

Članak 63.

Ovaj Pravilnik stupa na snagu osmoga dana od dana objave u „Službenom glasniku“ Općine Vladislavci.

KLASA: 402-08/16-05/1

URBROJ: 2158/07-01-16-01

Vladislavci, 17. ožujka 2016. godine

PREDSJEDNIK

OPĆINSKOG VIJEĆA

Krunoslav Morović, v. r.